[Gregorius Episcopus servus servorum Dei, dilectis filiis Abbati et Conventui Cluniacen. Monasterii ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Licet in concessis vobis ab Apostolica Sede privilegiis, ut asseritis, sit expressum ut nullus Episcopus vel Archiepiscopus, aut alius Ordinarius, vel Officiales eorum, possint in vos, aut Monachos, vel Conversos Clun. Ordinis ubilibet commorantes excommunicationis, suspensionis, vel interdicti sententias promulgare; ipsi tamen prætextu constitutionis piæ memoriæ Innocentii Papæ prædecessoris nostri, à felicis Recordationis Alexandro Papa prædecessore nostro postmodum innovatæ, qua cavetur ut Exempti quantumcumque gaudeant libertate, nihilominus ratione delicti, vel contractus, aut rei de qua contra ipsos agitur, possint coram Ordinariis conveniri, et illi quod ad hoc suam in ipsos jurisdictionem, prout jus exigit exercere: interdum in vos, aut ipsos Monachos, vel Conversos quamvis iidem Monachi, vel Conversi ad Prioratus, vel alia loca ipsis Ordinariis subjecta, ut vel illorum gerant regimen, vel in eis tanquam proprii locorum ipsorum Monachi vel Conversi resideant non fuerint destinati, hujusmodi præsumunt contra Constitutionem præmissam sententias promulgare. Nos itaque Constitutionem ipsam inviolabiliter observari volentes, et vestris privilegiis minimè derogari, hujusmodi excommunicationis, suspensionis, et interdicti proferri sententias, contra ejusdem Sedis indulta, et constitutionis prædictæ tenorem, auctoritate præsentium districtius inhibemus. Decernentes irritum et inane si secus contra inhibitionem hujusmodi fuerit attentatum. Nulli ergo omninò hominum liceat hanc paginam nostræ inhibitionis et constitutionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et Beatorum Petri et Pauli Apostolorum ejus se noverit incursurum. Datum apud Vrbem-veterem XV. Kalendas Februarii, Pontificatus nostri anno primo.]